Moodie, Marx in Bok-opdrafspanCanan Moodie sal Saterdag sy Springbok-buiging teen die Wallabies maak. Foto: Twitter via Blue Bulls. Nadat Jesse Kriel en Warrick Gelant sonder veel sukses probeer het om Cheslin Kolbe en Kurt-Lee Arendse se vleuelskoene vol te staan, kry Canan Moodie uiteindelik sy kans in die no. 14-trui. Die opwindende Bulls-agterspeler sal Saterdag sy buiging vir die Springbokke in Sydney maak. Jacques Nienaber het ’n rits veranderinge aan die opdrafspan aangebring wat verlede week teen die Wallabies verloor het. Benewens Moodie sal Willie le Roux, Kriel, Jaden Hendrikse, Jasper Wiese, Franco Mostert, Malcolm Marx en Steven Kitshoff die wedstryd vir die Suid-Afrikaners begin. Dan is Deon Fourie, Trevor Nyakane en Cobus Reinach op die plaasvervangersbank wat uit vyf voorspelers en drie agterspelers bestaan. Handré Pollard is saam met Lukhanyo Am, Elton Jantjies en Pieter-Steph du Toit op die krukkelys en Damian Willemse sal sy losskakel-skoene in Sydney volstaan. Cobus Reinach duik oor vir ’n drie teen die Wallabies in 2019. Foto: GB Jordaan. “Met al twee van ons losskakels beseer, was Damian ’n natuurlike keuse om die no. 10-trui te dra. Hy het immers al vantevore vir ons in hierdie posisie gespeel en hy is deesdae ’n bestendige internasionale speler met meer as 20 toetse agter sy naam,” het Nienaber gesê. Die Springbok-afrigter is ook opgewonde oor Moodie se internasionale buiging. “Canan het spel van hoogstaande gehalte vir die Bulls in die Verenigde Rugbykampioenskap gelewer. Hy is ’n baie talentvolle speler en hy sal hierdie geleentheid geniet.” Volgens Nienaber is Saterdag se wedstryd maak of breek vir die Springbokke in die Rugbykampioenskap. “Ons benader dit as ’n eindstryd om in die toernooi-wedloop te bly en ons verwag dat Australië net so desperaat soos ons sal wees om ’n goeie vertoning te lewer.” Oudergewoonte het die Springbokke hul vorige wedstryd ontleed om uit hul foute te leer. “Die mees teleurstellende aspek van verlede naweek se kragmeting is dat ons nie momentum op die telbord kon opbou nie. Ons het onsself in ons laaste twee kragmetings in die steek gelaat en die span is oorgehaal om die bordjies teen Australië verhang.” Die wedstryd begin Saterdag om 11:35 en die aksie sal regstreeks op SuperSport uitgesaai word. Springbokke: Willie le Roux (heelagter), Canan Moodie (regtervleuel), Jesse Kriel (buitesenter), Damian de Allende (binnesenter), Makazole Mapimpi (linkervleuel), Damian Willemse (losskakel), Jaden Hendrikse (skrumskakel), Jasper Wiese (agtsteman), Franco Mostert (flank), Siya Kolisi (kaptein en flank), Lood de Jager (slot), Eben Etzebeth (slot), Frans Malherbe (stut), Malcom Marx (haker) en Steven Kitshoff (stut). Plaasvervangers: Deon Fourie, Ox Nché, Trevor Nyakane, Kwagga Smith, Duane Vermeulen, Cobus Reinach, Frans Steyn en Warrick Gelant.